

**REPUBLIKA E KOSOVËS KOMUNA E LIPJANIT**

**REPUBLIKA KOSOVA OPŠTINA LIPLJAN**

**REPUBLIC OF KOSOVA MUNICIPALITY OF LIPJAN**

Në bazë të dispozitave të nenit 58 të Ligjit Nr.03/L-040 për Vetëqeverisjen Lokale, Gazeta Zyrtare e Republikës së Kosovës, nr.28 e datës 4 qershor 2008 dhe nenit 40 të Statutit të Komunës së Lipjanit 1Nr.110-623 të datës 26.09.2008, Kryetari i Komunës propozon :

Në bazë të dispozitave të nenit 12 shkronja c) dhe 17 shkronja f) të Ligjit Nr. 03/L – 040 për Vetëqeverisje Lokale, Gazeta zyrtare e Republikës së Kosovës nr. 28 e datës 4 qershor 2008, nenit 15 dhe 34 të Ligjit Nr. 04/L – 060 për Mbeturina, Gazeta Zyrtare e Republikës së Kosovës Nr.17 e datës 29.06.2012 dhe nenit 9 shkronja f) dhe 20 shkronja c)të Statutit të Komunës së Lipjanit, 1Nr.110-623 të datës 26.09.2008 Kuvendi i Komunës së Lipjanit, në mbledhjen e mbajtur më \_\_\_\_\_\_\_\_\_ të miratoj këtë:

PROJEKT

RREGULLORE PËR MENAXHIMIN E MBETURINAVE NË TERRITORIN E KOMUNËS SË LIPJANIT

I. DISPOZITAT E PËRGJITHSHME

 **Neni 1**

**Qëllimi**

Qëllimi i miratimit të kësaj Rregulloreje është që Komuna në pajtim me Ligjin Nr. 04/L-060 për Mbeturina të rregulloj sistemin dhe kushtet për mënyrën e mbledhjes, ndarjes, përpunimit dhe riciklimit të mbeturinave, orarin për mbledhjen e mbeturinave, tarifën për bartjen e mbeturinave, llojin, numrin, mënyrën e shpërndarjes dhe vendosjes së kontejnerëve për mbeturina, caktimi i vendit për deponimin e mbeturinave, mirëmbajtjen e vendeve ku grumbullohen mbeturinat dhe mënyrat për transportim të mbeturinave.

II. DETYRAT DHE PËRGJEGJËSITË E KOMUNËS

**Neni 2**

**Detyrat e Komunës**

Në pajtim me dispozitat e Ligjit për Mbeturina, detyrat dhe përgjegjësitë e Komunës janë si vijon:

a)Hartimi i planit komunal për menaxhimin e mbeturinave,

b)Hartimi i raportit vjetor për menaxhimin e mbeturinave,

c)Rregullimi i përgjegjësive dhe detyrimeve për kryerjen e shërbimeve për menaxhimin e mbeturinave, zbatimi i tyre, organizimin dhe menaxhimin e mbeturinave në territorin e tyre,

d)Caktimi i tarifave dhe mënyra e inkasimit të mjeteve financiare për shërbimet komunale,

e) Evidentimi i vendeve të ndotura në territorin e tyre dhe hartimi i projekteve për sanimin e tyre,

f)Zbatimi i procedurave të prokurimit për përzgjedhjen e operatorit për mbledhjen, grumbullimin, magazinimin dhe transportin e mbeturinave në territorin e komunës.

g)Largimi dhe përkujdesja për mbeturinat të cilat janë hedhur në hapësirat publike ose jashtë deponive të mbeturinave në territorin e saj.

III. LLOJET E MBETURINAVE

**Neni 3**

**Llojet e mbeturinave**

 Llojet e mbeturinave janë:

a) Mbeturina inerte, që nuk ndizen, nuk kanë si pasojë reagime fizike ose kimike, nuk treten, nuk kanë zbërthim biologjik në kontakt me materiet tjera dhe nuk ndikojnë në mënyrë të ndjeshme në mjedisin dhe shëndetin e njeriut.

b) Mbeturina të vëllimshme, mbeturina me përmasa të mëdha fizike nga pajisjet dhe makineritë.

c) Mbeturina të parrezikshme që nuk paraqesin rrezik për shëndetin e njeriut dhe mjedisin.

d) Mbeturina të amvisërisë.

e) Mbeturina të veçanta nga mbetjet animale.

IV. MENAXHIMI I MBETURINAVE

**Neni 4**

**Menaxhimi i mbeturinave komunale**

4.1 Mbeturinat komunale duhet të mblidhen, grumbullohen, trajtohen dhe menaxhohen në përputhje me dispozitat e Ligjit për Mbeturina dhe me këtë Rregullore.

4.2 Krijuesit e mbeturinave janë të obliguar që mbeturinat ti hedhin në kontejnerë dhe jo jashtë hapësirave të kontejnerëve ose në hapësira tjera, si dhe të regjistrohen në regjistrin e shërbimeve të konsumatorëve për mbledhjen dhe bartjen e mbeturinave.

4.3 Subjektet e bizneseve të cilat ushtrojnë veprimtari të ndryshme janë të obliguar që ta mbajnë të pastër hapësirën para objektit të tyre.

4.4 Krijuesit e mbeturinave duhet që varësisht nga natyra e tyre ta bëjnë ndarjen e mbeturinave.

V. KONTEJNERËT PËR MBETURINA

**Neni 5**

**Kontejnerët për mbeturina**

 Komuna përcakton vëllimin, llojin, vendin dhe numrin e kontejnerëve të mbeturinave.

**Neni 6**

**Vëllimi i kontejnerëve**

 Vëllimi i shportave dhe kontejnerëve do të jetë si në vijim:

1. Kontejnerët me vëllim prej 1.1 m3,
2. Kontejnerët me vëllim prej 7 m3,
3. Kontejnerët me vëllim prej 120 – 240 l,
4. Kontejnerët nëntokësorë me vëllim prej 3 m3.
5. Shporta me vëllime të ndryshme të vendosura në trotuare dhe parqe.

**Neni 7**

**Lloji i kontejnerëve**

 Kontejnerët mund të jenë:

1. Prej materialit metal i zinkuar,
2. Prej materialit plastikë.

**Neni 8**

**Numri i kontejnerëve**

 Numri i kontejnerëve mund të jetë si në vazhdim:

1. Kontejnerë me vëllim prej 1.1 m3 mund të përdoret për 5 ekonomi familjare,
2. Kontejnerët me vëllim prej 7m3 mund të përdoren për 20 ekonomi familjare,
3. Kontejnerët me vëllim prej 1.1 m3 mund të përdoren për bizneset në formë individuale dhe të përbashkët,
4. Kontejnerët me vëllim prej 7 m3 mund të përdoren për bizneset në formë të përbashkët.

**Neni 9**

**Vendi dhe lokacioni për vendosjen e kontejnerëve**

9.1 Kontejnerët për hedhjen e mbeturinave duhet të vendosen në vende të dukshme dhe ku nuk shkaktohen pengesa për lëvizjen e lirë të qytetarëve dhe komunikacionit.

9.2 Lokacionet për vendosjen e mbeturinave përcaktohen me Planin për menaxhimin e mbeturinave.

VI. ORARI DHE TARIFAT E GRUMBULLIMIT TË MBETURINAVE

**Neni 10**

**Orari për mbledhjen e mbeturinave**

10.1 Mbledhja dhe grumbullimi i mbeturinave duhet të bëhet nga ora 07:00 deri në ora 09:00 të mëngjesit në hapësirat brenda qytetit, kurse në pjesët periferike dhe fshatrat edhe gjatës ditës.

10.2 Komuna sipas nevojës autorizon operatorin që të bëjë mbledhjen e mbeturinave edhe jashtë orarit të paraparë.

**Neni 11**

**Tarifat e mbledhjes së mbeturinave**

 Tarifat për bartjen e mbeturinave janë si vijon:

a) ekonomitë familjare prej 4.70 €,

b) për subjektet e biznesit, për kontejnerët me vëllim prej 1.1 m3 me kontejnerë të përbashkët tarifa është prej 6.50 deri 12,50 €, varësisht nga natyra e veprimtarisë së tyre,

c) për subjektet e biznesit për kontejnerët me vëllim prej 1.1 m3 me kontratë të veçantë për kontejnerë të veçantë tarifa është 11.30 €, për një zbrazje,

d) për kontejnerët me vëllim prej 7 m3 tarifa është 43,85 € për një zbrazje,

e) për mbetjet animale (kafshët) tarifa është 10 € për ton,

f) për kafshët e ngordhura në rrugë dhe hapësira të tjera tarifa është 5 € deri te lokacioni i përcaktuar nga Komuna.

VII. DEPONITË PËR GRUMBULLIMIN E MBETURINAVE

**Neni 12**

**Pikat grumbulluese të mbeturinave**

12.1 Komuna cakton vendin për grumbullimin e mbeturinave në vendbanimet jashtë zonave urbane.

12.2 Pikat grumbulluese për mbledhjen dhe grumbullimin e mbeturinave duhet t’i plotësojë këto kushte:

a) Të ketë sipërfaqe të mjaftueshme për mbledhje të mbeturinave,

b) Të ketë infrastrukturën tekniko-ndërtimore dhe objektet tjera përcjellëse,

c) Të ketë personel për pranimin e mbeturinave,

d) Të ketë peshoren për matje të mbeturinave,

e) Të ketë kontejnerë të mjaftueshëm për hedhjen e mbeturinave,

f) Të ketë objekte apo hapësira të tjera të mbuluara për manipulim me mbeturina.

VIII. OBLIGIMET DHE TË DREJTAT E KRIJUESËVE TË MBETURINAVE

**Neni 13**

**Obligimet e krijueseve të mbeturinave brenda territorit të Komunës**

13.1 Të gjithë personat fizik dhe juridik që krijojnë mbeturina kanë të drejtë të kenë qasje në shërbimet për hedhjen e mbeturinave.

13.2 Personat duhet të paguajnë për shërbimet e kryera në bazë të tarifës së përcaktuar nga komuna.

13.3 Krijuesit e mbeturinave detyrohen që mbeturinat t’i vendosin sipas sistemit të përcaktuar nga komuna.

13.4 Amvisëritë dhe krijuesit tjerë të mbeturinave janë të obliguar që mbeturinat e tyre ti hedhin në vende të caktuara për mbledhjen e mbeturinave, ndërsa mbeturinat e rrezikshme ti ndajnë dhe ti dorëzojnë në pikat mbledhëse apo në vendet e caktuara për to.

IX. PËRZGJEDHJA E OPERATORIT DHE NDËRPRERJA E KRYERJES SË SHËRBIMEVE

**Neni 14**

**Procedura e përzgjedhjes së operatorit**

Operatori ekonomik që do të merret me mbledhjen dhe grumbullimin e mbeturinave do të zgjidhet me procedurë të prokurimit.

**Neni 15**

**Ndërprerja e kryerjes së shërbimeve**

15.1 Ndërprerja e kryerjes së shërbimeve operatorit për mbledhjen dhe grumbullimin e mbeturinave bëhet në rastet kur operatori nuk iu përmbahet kushteve dhe obligimeve të përcaktuara në kontratë.

15.2 Me rastin e ndërprerjes së kontratës operatorit i ndalohet kryerja e shërbimeve për mbledhjen e mbeturinave.

X. ZBATIMI I RREGULLORES DHE MASAT NDËSHKUESE

**Neni 16**

**Zbatimi i Rregullores**

Për zbatimin e Rregullores kujdeset Drejtorati për Shërbime Publike, Inspektori komunal i Mjedisit dhe Policia e Kosovës.

**Neni 17**

**Masat për mosrespektimin e Rregullores**

17.1 Për veprimet kundërvajtëse të kësaj rregulloreje inspektori i mjedisit shqipton gjobën mandatore në vlerë prej 5€ deri në 100€.

17.2 Shumat e gjobave të cilat i shqipton inspektori i mjedisit janë të përcaktuara me akt nënligjor të ministrit të Ministrisë së Mjedisit dhe Planifikimit Hapësinor

XI. PROCEDURA E ANKESAVE

**Neni 18**

**Procedura e ankesës**

Kundër vendimit të inspektorit të mjedisit mund të parashtrohet ankesa në pajtim me Ligjin për Procedurën Administrative.

XII. DISPOZITAT PËRFUNDIMTARE

**Neni 19**

**Hyrja në fuqi**

Kjo Rregullore hynë në fuqi 15 ditë pas regjistrimit në zyrën e protokollit të Ministrisë së Administrimit të Pushtetit Lokal dhe publikimit në gjuhë zyrtare në faqen elektronike të Komunës.

Arsyetim

Baza juridike për të propozuar miratimin e Rregullores është e paraparë me dispozitat e nenit 58 të Ligjit për Vetëqeverisjen Lokale, dhe nenit 40 të Statutit të Komunës së Lipjanit.

Baza juridike për të miratuar këtë Rregullore është e përcaktuar me dispozitat e neneve 12 par. 12.2 shkronja c) dhe 17 shkronja f) të Ligjit për Vetëqeverisje Lokale, neneve 15 dhe 34 të Ligjit për Mbeturina si dhe neneve 9 shkronja f) dhe 20 shkronja c)të Statutit të Komunës së Lipjanit.

Në kapitullin I të rregullores propozohen dispozitat e përgjithshme.

Në kapitullin II të rregullores propozohen detyrat dhe përgjegjësitë e Komunë.

Në kapitullin III propozohen llojet e mbeturinave.

Në kapitujt IV dhe V parashifen menaxhimi i mbeturinave dhe kontejnerët për mbeturina.

Në kapitullin VI parashihet orari dhe tarifat e grumbullimit të mbeturinave.

Në kapitullin VII parashihen deponitë për grumbullimin e mbeturinave.

Në kapitullin VIII parashihen obligimet dhe të drejtat e krijueseve të mbeturinave.

Në kapitullin IX propozohet përzgjedhja e operatorit dhe ndërprerja e kryerjes së shërbimeve.

Në kapitullin X parashihet zbatimi i rregullores dhe masat ndëshkuese.

Në kapitullin XI parashihet procedura e ankimit kundër vendimit të inspektorit të ambientit.

Në kapitullin XII parashihen dispozitat përfundimtare.

Propozimet dhe sugjerimet përkitazi me këtë Projekt Rregullore gjatë organizimit të diskutimit publik do të ndihmojnë për të përcaktuar Propozimin dhe miratimin e Rregullores për menaxhimin e mbeturinave.

1Nr.\_\_\_\_\_\_\_\_\_\_\_\_

Lipjan, më16.11.2015 Kryetari i Komunës

 Imri Ahmeti